El Ple aprova la modificació de l'ordenança reguladora de l'IBI
29 d’octubre 2021

![Foto Xavier Raro Ple](/media/puybqsre/72-m1-mini-javier-raro-pleno-octubre-2021.jpg?width=850&height=644.2613636363636)

El Ple de la Corporació Municipal va aprovar este dijous, en la sessió ordinària del mes d'octubre, la modificació de l'ordenança fiscal reguladora de l'Impost de Béns Immobles (IBI) per a l'exercici 2022. Este expedient, presentat pel delegat d'Hisenda, Javier Raro, es va aprovar amb els vots favorables de PSOE, Compromís i EU; els vots en contra d'IP, PP i Vox; i l'abstenció de Ciutadans.

D'esta manera, els tipus de gravamen general i incrementat de l'IBI urbà es reduïxen i s'establixen en el 0,41% i el 0,53%, respectivament. L'informe tècnic estima que hi haurà un impacte financer positiu de 291.158 euros.

Esta modificació aprovada, també inclou una bonificació als béns immobles que hagen instal·lat sistemes per a l'aprofitament tèrmic o elèctric de l'energia solar. Esta bonificació serà del 30% de la quota íntegra de l'impost, durant els 10 primers anys des de la seua instal·lació. La bonificació serà del 50% si s'instal·len simultàniament els dos sistemes d'aprofitament de l'energia solar.

D'altra banda, el tipus de gravamen per als béns immobles d'ús ‘industrial’ i els d'ús ‘comercial’, el valor cadastral dels quals no excedisca d'1.000.000 d'euros, es manté en el 0,53%; per als de naturalesa rústica, en el 0,72%; i per als béns immobles de característiques especials, en el 1,3%.

També es manté la modificació aprovada l'any passat, en l'anterior revisió de l'ordenança, consistent en l'aplicació d'un recàrrec del 50% de la quota líquida als habitatges que es troben desocupats amb caràcter permanent quan els seus propietaris tinguen més de deu habitatges permanentment desocupats. Segons l'ordenança, s'entenen per habitatges desocupats amb caràcter permanent els així declarats per la Generalitat Valenciana segons el que establix la Llei 2/2017, de 3 de febrer, i que consten inscrits com a tals en el seu registre d'habitatges desocupats.

Es tracta d'una aprovació provisional, de manera que ara el text s'exposarà al públic durant 30 dies perquè aquelles persones interessades puguen examinar-lo i presentar les reclamacions que estimen oportunes. Una vegada conclòs el termini, i si no es presenta cap reclamació, es donarà per aprovada definitivament i l'ordenança començarà a aplicar-se l'1 de gener de 2022.

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-la-modificacio-de-l-ordenanca-reguladora-de-l-ibi/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-la-modificacio-de-l-ordenanca-reguladora-de-l-ibi/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-la-modificacio-de-l-ordenanca-reguladora-de-l-ibi/ "Linked In")
*   [](mailto:?body=https://aytosagunto.es/va/actualitat/el-ple-aprova-la-modificacio-de-l-ordenanca-reguladora-de-l-ibi/)